3.
Vyhodnotenie Základných téz koncepcie politiky vlády SR v integrácii rómskych komunít za rok 2004

Uznesením vlády SR č. 278 z 23. apríla 2003 vláda ministrom uložila úlohy s termínom plnenia v roku 2004, resp. v roku 2003, ale úlohy sa v priebehu roka plnili priebežne:

v bode C.3.
ministrovi spravodlivosti
v spolupráci so splnomocnenkyňou vlády SR pre rómske komunity a Slovenským národným strediskom pre ľudské práva

pripraviť pilotný projekt rómskych asistentov probačnej a mediačnej služby na základe výsledkov pôsobenia probačných a mediačných úradníkov 
termín: do 31. decembra 2004

Plnenie:
Sekcia trestného práva Ministerstva spravodlivosti SR zorganizovala v roku 2004 stretnutie so splnomocnenkyňou vlády SR pre rómske komunity a so zástupcom Slovenského národného strediska pre ľudské práva, s cieľom prípravy tohto pilotného projektu.
Projekt spolupráce sa podľa dohody zúčastnených začne realizovať až po účinnosti rekodifikovaného trestného zákona a Trestného poriadku.
Zúčastnení sa dohodli na nasledujúcej postupnosti krokov v rámci realizácie pilotného projektu „rómskych asistentov“:

apríl 2005 
o	výber vhodných kandidátov na pozíciu rómskeho asistenta, probačného a mediačného úradníka a terénneho sociálneho pracovníka 
Zabezpečí: Úrad splnomocnenkyne vlády SR pre rómske komunity
o	odborná prípravu (vzdelávací kurz) pre pracovníkov zapojených do pilotného projektu
Zabezpečí: Ministerstvo spravodlivosti SR, Slovenské národné stredisko pre ľudské práva
o	pracovná náplň rómskych asistentov probačných a mediačných úradníkov
Zabezpečí: Úrad splnomocnenkyne vlády SR pre rómske komunity, Ministerstvo spravodlivosti SR
o	výber vhodných lokalít na realizáciu pilotného projektu 
 Zabezpečí: Úrad splnomocnenkyne vlády SR pre rómske komunity, Ministerstvo spravodlivosti SR

po účinnosti rekodifikovaných trestných kódexov
o	realizácia pilotného projektu rómskych asistentov na 3 okresných súdoch, pilotný projekt spolupráce terénnych sociálnych pracovníkov a probačných a mediačných úradníkov na 3 okresných súdoch
Zabezpečí: Ministerstvo spravodlivosti SR, Úrad splnomocnenkyne vlády SR pre rómske komunity
o	 financovanie asistentov mediačnej a probačnej služby by malo byť zabezpečené z rozpočtu Úradu vlády SR (Úradu splnomocnenkyne vlády SR)
o	metodika práce rómskych asistentov, monitoring pilotného projektu a evaluácia projektu
Zabezpečí: Slovenské národné stredisko pre ľudské práva, Ministerstvo spravodlivosti SR, Úrad splnomocnenkyne vlády SR pre rómske komunity

Ministerstvo spravodlivosti navrhuje do pilotného projektu nasledujúce súdy:

Projekt „rómskych asistentov“:
Okresný súd Spišská Nová Ves, Okresný súd Vranov nad Topľou, Okresný súd Kežmarok

Projekt spolupráce s terénnymi sociálnymi pracovníkmi:
Okresný súd Michalovce, Okresný súd Lučenec, Okresný súd Martin, Okresný súd Komárno

•	úloha splnená

v bode C.5.
ministrovi vnútra

zriadiť regionálne pobočky Komisie na riešenie rasovo motivovaného násilia na úrovni krajských, prípadne okresných riaditeľstiev Policajného zboru pre riešenie problematiky rasovo motivovanej trestnej činnosti
termín: do 30. júna 2004

Plnenie:
Ministerstvo vnútra SR ako gestor úlohy zabezpečilo jej plnenie na celorepublikovej úrovni rozkazom ministra vnútra Slovenskej republiky č. 30 z 18. júna 2004. Rozkazom bola zriadená Komisia na koordináciu postupu pri eliminácii rasovo motivovanej trestnej činnosti a extrémizmu a krajské komisie s účinnosťou od 1. júla 2004. 
Predmetná úloha bola splnená v stanovenom termíne. V jej rámci boli pri každom krajskom riaditeľstve Policajného zboru zriadené regionálne pobočky Komisie na koordináciu postupu pri eliminácii rasovo motivovanej trestnej činnosti a extrémizmu.

•	úloha splnená

v bode C.8.
ministrovi práce, sociálnych vecí a rodiny
v spolupráci so splnomocnenkyňou vlády SR pre rómske komunity

v rámci Koncepcie rovnosti príležitostí žien a mužov vypracovať opatrenia  špecificky zamerané na vyrovnávanie príležitostí rómskych žien
termín: do 31. decembra 2003

Plnenie:
Zlepšenie postavenia žien v SR  riešia vládne materiály Národný akčný plán  pre ženy a Koncepcia rovnosti príležitostí žien a mužov.
Opatrenia zahrnujúce vyrovnávanie príležitostí rómskych žien sú súčasťou Koncepcie rovnosti príležitostí žien a mužov a tiež Národného akčného plánu pre ženy (ďalej „NAP pre ženy“) – „Princíp VII. Vytvárať podmienky pre rozvoj osobnosti a pracovné uplatnenie žien s menšími rozvojovými šancami (ako napr. ženy žijúce na vidieku, ženy rómskeho etnika, nezamestnané ženy, ženy nedostatočne pripravené na svoju materskú rolu, ženy so zdravotným postihnutím)“. Opatrenia zamerané na uplatnenie žien s nízkymi rozvojovými šancami vrátane rómskych žien sú pravidelne vyhodnocované v rámci realizácie NAP pre ženy a Koncepcie rovnosti príležitostí žien a mužov. 
Zlepšenie postavenia rómskych žien je de facto súčasťou všetkých opatrení Koncepcie rovnosti príležitostí, vzhľadom na to, že koncepcia nerieši problematiku na etnickom princípe. Špecifická časť ženskej rómskej populácie, ktorá je ohrozená špecifickými problémami a viacnásobným znevýhodnením, je v rámci koncepcie riešená opatrením  č. 10: „Podporovať projekty na pozdvihnutie postavenia vidieckych žien a mužov a žien a mužov s menšími rozvojovými šancami“.
V rámci tohto opatrenia sa uskutočnili viaceré projekty pre nezamestnaných a neaktívnych ľudí bez rozdielu pohlavia, ktorí majú záujem o podnikanie.
V rámci osvetovej a vzdelávacej činnosti bolo uskutočnených viacero aktivít, napr. v  rómskej komunite v Topoľčanoch sa prezentovala prednáška spojená s besedou, prednáška bola venovaná riešeniu problémov rodovej nerovnosti, zrovnoprávneniu všetkých členov rodiny a ich spoločnej zodpovednosti za rodinu. Táto téma sa tiež stala  súčasťou vykonávanej terénnej sociálnej práce v rómskych komunitách.
Na mestskom úrade v Poprade sa realizoval projekt Vzdelávanie ako faktor znižovania rizika vzniku sociálnych udalostí u Rómov, Kurz varenia a pečenia pre rómske dospievajúce dievčatá a projekt Zdravotná výchova. 
Občianske združenie Korene sa podieľalo na zvyšovaní kvality života v rómskej komunite a organizovalo v spolupráci s mestom Poprad prednášky a kurzy pre rómske ženy.
V okrese Čadca spolupracoval odbor sociálnych vecí s mimovládnymi organizáciami a občianskymi združeniami najmä pri riešení problematiky vytvárania pracovných príležitostí pre ženy, ktoré sa ocitli v nepriaznivej situácii. V spolupráci s neinvestičným fondom Ženy Kysúc pripravili pre ženy kurzy. Pravidelne s uskutočňujú remeselnícke dielne pre ženy z týchto projektov.
Špeciálne bude situácia rómskych žien, najmä postavenie obetí násilia riešená v pripravovanom Akčnom pláne na prevenciu a elimináciu násilia páchaného na ženách a v rodinách. Stretnutie s predstaviteľkami Klubu rómskych žien (júl 2003) ozrejmilo základné problémy rómskych žien – boli prediskutované otázky týkajúce sa vysokej miery nezamestnanosti, ako aj problematiky násilia páchaného na ženách v rómskych osadách. Z tohto stretnutia vzišlo viacero podnetov a návrhov potrebných na riešenie tejto problematiky, ktoré budú odzrkadlené v novoformulovaných opatreniach v tomto akčnom pláne. Akčný plán bude predložený na rokovanie vlády SR v máji 2005.

•	úloha sa plní priebežne 

v bode C.9.
ministrovi práce, sociálnych vecí a rodiny
v spolupráci so splnomocnenkyňou vlády SR pre rómske komunity

vypracovať správu  o dosahu  a účinku  zmien  sociálneho  systému  na  rómske   komunity žijúce vo vybraných osadách v nadväznosti na Program sociálnych terénnych pracovníkov a Komplexný rozvojový program rómskych osád
termín: do 30. októbra 2003

Plnenie:
Táto úloha bola opakovaná v bode C.2. uznesenia vlády SR č. 397/2004 k prioritám vlády SR v integrácii rómskych komunít na rok 2004. Vyhodnotenie tejto úlohy je preto uvedené vo vyhodnotení priorít.

•	úloha splnená

v bode C.10.
ministrovi práce, sociálnych vecí a rodiny
v spolupráci so splnomocnenkyňou vlády SR pre rómske komunity

vytvoriť legislatívne podmienky pre terénnu sociálnu prácu na úrovni miestnej štátnej správy a na samosprávnej úrovni, zaviesť terénnu sociálnu prácu aj do katalógu pracovných činností pre verejnú službu s cieľom odmeňovania vrátane návrhu ich metodického vedenia a zaškolenia
v súlade s prípravou zákona o sociálnoprávnej ochrane a sociálnej prevencii

Plnenie:
Plnenie úlohy je podmienené legislatívnou úpravou  niektorých činností, ktoré v platných právnych predpisoch v súčasnosti nie sú definované. 
Ministerstvo práce, sociálnych vecí a rodiny SR pripravilo návrh zákona o sociálnoprávnej ochrane a o sociálnej kuratele a o zmene a doplnení niektorých zákonov (návrh zákona prerokovala vláda SR a je predložený na schválenie do Národnej rady SR). V návrhu zákona sa zavádza nový pojem „sociálna kuratela“, ktorý je definovaný ako „súbor opatrení a poskytovanie odbornej pomoci na odstránenie, zmiernenie a zamedzenie prehlbovania alebo opakovania porúch psychického vývinu, fyzického vývinu a sociálneho vývinu dieťaťa a plnoletej fyzickej osoby v závislosti od závažnosti poruchy a situácie, v ktorej sa nachádza dieťa alebo plnoletá fyzická osoba“. 
V uvedenej súvislosti v nadväznosti na navrhované činnosti v rámci pôsobnosti orgánov miestnej štátnej správy a orgánov miestnej samosprávy sa domnievame, že jeho schválením sa vytvoria primerané legislatívne podmienky pre splnenie predmetnej úlohy. 
Rezort od Úradu splnomocnenkyne vlády SR pre rómske komunity prevzal pilotný Program sociálnych terénnych pracovníkov, ktorý rozšíril do viacerých lokalít a v súčasnosti ho pod názvom Program podpory rozvoja komunitnej sociálnej práce v obciach realizuje prostredníctvom Fondu sociálneho rozvoja a Ústredia práce sociálnych vecí a rodiny. Jeho cieľom je podpora skupín a jednotlivcov dlhodobo vystavených sociálnemu vylúčeniu. Realizácia programu je nastavená tak, aby odstraňovala príčiny sociálnej deprivácie prostredníctvom permanentnej práce komunitného sociálneho pracovníka a asistenta komunitného sociálneho pracovníka v konkrétnej komunite. Program je schválený na roky 2005 - 2007. Je financovaný z rozpočtovej kapitoly MPSVR SR prostredníctvom aktívnych opatrení trhu práce a na jeho realizáciu je vyčlenených celkovo 363 mil. Sk.

•	úloha sa plní priebežne

v bode C.11.
ministrovi práce, sociálnych vecí a rodiny
v spolupráci so splnomocnenkyňou vlády SR pre rómske komunity

vytvoriť legislatívne podmienky na vytvorenie siete poradcov na riešenie problémov rómskych komunít na úrovni vyšších územných celkov, predovšetkým z radov Rómov
termín: do 31. októbra 2003

Plnenie:
Úloha sa priebežne plní. Jej plnenie je podmienené legislatívnou úpravou niektorých činností, ktoré v platných právnych predpisoch v súčasnosti nie sú definované. 
Ministerstvo práce, sociálnych vecí a rodiny SR pripravuje návrh zákona o sociálnoprávnej ochrane a o sociálnej kuratele a o zmene a doplnení niektorých zákonov (návrh zákona prerokovala vláda SR a je predložený na schválenie do Národnej rady SR). V návrhu zákona sa zavádza nový pojem „sociálna kuratela“ ktorý je zadefinovaný ako „súbor opatrení a poskytovanie odbornej pomoci na odstránenie, zmiernenie a zamedzenie prehlbovania alebo opakovania porúch psychického vývinu, fyzického vývinu a sociálneho vývinu dieťaťa a plnoletej fyzickej osoby v závislosti od závažnosti poruchy a situácie, v ktorej sa nachádza dieťa alebo plnoletá fyzická osoba“. V uvedenej súvislosti v nadväznosti na navrhované  činnosti v rámci pôsobnosti vyššieho územného celku, ktoré budú predmetný zákon upravovať, sa domnievame, že jeho schválením sa vytvoria primerané legislatívne podmienky pre splnenie predmetnej úlohy. 
Pripomíname, že Ministerstvo práce, sociálnych vecí a rodiny SR v súčasnosti realizuje prostredníctvom Fondu sociálneho rozvoja a Ústredia práce sociálnych vecí a rodiny Program podpory rozvoja komunitnej sociálnej práce v obciach (uvádzame ho v súvislosti s vyhodnotením úlohy C.1 uznesenia vlády SR č. 397/2004), v ktorého rámci sa okrem iných pracovných pozícií vytvárajú i pracovné pozície koordinátorov komunitnej sociálnej práce. Uvedení koordinátori môžu byť pracovnými partnermi poradcov na úrovni vyšších územných celkov v oblasti riešenia aj problémov rómskych komunít.

•	úloha sa plní priebežne

v bode C.13.
podpredsedovi vlády SR a ministrovi hospodárstva

v súlade s Národným rozvojovým programom podnikania podporovať rozvoj malého a stredného podnikania v rómskych komunitách prostredníctvom centier prvého kontaktu a zamerať ich aj na nezamestnaných Rómov

Plnenie:
Prostredníctvom Centra prvého kontaktu vo Veľkom Krtíši bol navrhnutý projekt „Podpora podnikania Rómov v regiónoch s vysokou mierou nezamestnanosti“, ktorý bol predložený Národnej agentúre pre rozvoj malého a stredného podnikania. Jeho cieľom je vytvoriť podmienky pre Rómov, ktorí majú nízke, resp. žiadne vzdelanie (zamerané na tradičné ľudové remeslá) a ďalej vytvoriť podmienky aj pre druhú skupinu, ktorá by sa starala o podnikanie, zamestnávanie a odbyt výrobkov. Na uvedený projekt boli požadované finančné prostriedky vo výške 6 172 000 Sk.
V rámci požiadavky o finančné prostriedky na uvedený projekt uložil minister hospodárstva vyčleniť v rámci podpory podnikania Rómov na rok 2005 sumu vo výške 20 mil. Sk. Na základe toho bol navrhnutý programu - „Podpora podnikania Rómov“. Prostredníctvom uvedeného programu by mohli záujemcovia predkladať svoje projekty, ktoré by zvyšovali zamestnanosť a súčasne aj rozvoj malého a stredného podnikania u rómskeho etnika.
Napriek tomu, že vyčlenenie finančných prostriedkov z rozpočtovej kapitoly MH SR bolo navrhnuté ako priorita, tieto finančné prostriedky vyčlenené na rok 2005 neboli. Z toho dôvodu nie je možná realizácia uvedeného projektu.

Centrá prvého kontaktu (CPK) zabezpečujú ľahký prístup podnikateľov k potrebným poradenským a informačným službám. Hlavným poslaním CPK je poskytovanými službami prispieť k zlepšeniu podnikateľskej klímy a štruktúry podnikateľských subjektov v regióne, aktívnou politikou podporiť vytváranie nových pracovných príležitostí a prostredníctvom poradenských a informačných služieb zvýšiť konkurencieschopnosť malých a stredných podnikov v regióne na európsku úroveň. Ide o podporu rozvoja malého a stredného podnikania v regiónoch s vysokou mierou nezamestnanosti. Na Slovensku  je deväť CPK v Košickom, Prešovskom a  Banskobystrickom samosprávnom kraji – Bardejov, Brezno, Levoča, Medzilaborce, Michalovce, Poltár, Sabinov, Snina, Veľký Krtíš. 

Aktivity CPK sú zamerané najmä na: 
•	podporu a rozvoj malých a stredných podnikov a začínajúcich podnikateľov 
•	uľahčenie prístupu k podporným programom financovaných zo štátnych a iných verejných zdrojov (finančné programy, poradenstvo, vzdelávanie a pod.) 
•	poskytovanie informácií o možných finančných zdrojoch 
•	internetové informačné služby 
•	vytváranie kontaktov a podporu dialógu medzi podnikateľským a verejným sektorom 

Cieľové skupiny CPK 
•	malí a strední podnikatelia 
•	potenciálni podnikatelia 
•	dlhodobo nezamestnaní 
•	absolventi škôl 
•	mimoregionálne podnikateľské subjekty - investori 
•	orgány samosprávy, štátnej správy 

Služby poskytované CPK 
•	informačný servis, poradenstvo v oblasti podnikania, daňovníctva, legislatívy 
•	konzultačná činnosť v oblasti prípravy projektov a vyhľadávania partnerov 
•	spracovanie projektov (podnikateľských zámerov) 
•	vzdelávacia činnosť s vybranými skupinami 
•	koordinácia činnosti s podnikateľskými subjektmi v oblasti cestovného ruchu, remesiel, služieb a pod. 
•	predkladanie a manažovanie projektov na podporu MSP 
•	organizovanie seminárov, workshopov a tlačových konferencií 
•	prezentačná činnosť a podpora zviditeľňovania regiónu 
•	podpora partnerskej spolupráce v rámci krajín EU

CPK a podpora malého a stredného podnikania u Rómov

•	Poradenstvo a vzdelávanie pre Rómov: CPK majú skúsenosti s poradenstvom a vzdelávaním rómskych podnikateľov a  záujemcov o podnikanie. Centrá zaznamenali záujem najmä o  vzdelávanie (v oblasti podnikania, cudzích jazykov a PC zručností). O čosi menej využívajú rómski podnikatelia poradenské služby. 
•	Projekty (aj) pre Rómov: CPK sa na partnerskej úrovni podieľali na vypracovaní viacerých projektov riešiacich problémy Rómov. Napr. v roku 2004 prebehla spolupráca s občianskym združením Nová cesta (rómske centrum) na projekte zapájania sa rómskej komunity do aktívneho života. CPK spolupracovali na vypracovávaní projektov spoločne s obcou/mestom (budovanie hygienickej stanice pre Rómov, projekt o aktuálnom dianí na trhu práce aj pre Rómov); s komerčnými spoločnosťami (konto Orange). 
•	Skúsenosti centier: niektorí pracovníci majú osobné skúsenosti s rôznymi aktivitami a projektmi pre rómske etnikum.

Všetky centrá vyjadrili ochotu spolupracovať na projektoch pre Rómov vo forme partnerstva s ďalšími inštitúciami. Centrá majú záujem hlavne o oblasť poradenstva a vzdelávania rómskych záujemcov o podnikanie a podnikateľov. Radi by sa aktívne zapojili do projektov už pri ich príprave. Predpokladom pre takúto prácu je predovšetkým dostatok financií. 

•	úloha sa plní priebežne

v bode C.16.
ministrovi pôdohospodárstva

vo svojej pôsobnosti zabezpečiť vysporiadanie a legalizáciu vlastníckych vzťahov k pozemkom v rómskych osadách a existujúcich stavieb na týchto pozemkoch
                                                			termín: do 30. júna 2003

Plnenie:
Termín splnenia úlohy bol v uznesení vlády SR stanovení do 30. júna 2003, ale vzhľadom na to, že úloha je dlhodobého charakteru, plní sa priebežne.
Nadväzne na závery porady k téme „Určenie rámca spolupráce pri plnení záväzkov uvedených v reakcii SR na Negociačný mandát pre CSF“ v súvislosti s riešením rómskej problematiky, bol do programového doplnku Sektorového operačného programu Poľnohospodárstvo a rozvoj vidieka v opatrení č. 2.3.1 Pozemkové úpravy zapracovaný v bode činnosti nový bod „vytvorenie možnosti pre následné vysporiadanie vlastníckych a užívacích vzťahov k pozemkom v obciach, ,,na ktorých ležia rómske osídlenia.“
Databáza rómskych osídlení (vypracovaná Úradom splnomocnenkyne vlády SR pre rómske komunity) umožní preferovanie projektov pozemkových úprav zahrňujúcich rómske osídlenia, čím sa vytvoria predpoklady pre urýchlenie procesu možnosti vysporiadania vlastníckych vzťahov k pozemkom v rómskych osídlenia. Podľa Metodického návodu odboru pozemkových úprav na ministerstve pôdohospodárstva, čl. 13 a čl. 16 je v tabuľkách hodnotiacich kritérií stanovený počet bodov, ktoré získa projekt v prípade, že sa v rámci jeho katastrálneho územia nachádzajú rómske osídlenia.
Realizácia jedného projektu pozemkových úprav má trvanie približne 10 rokov.

•	úloha sa plní priebežne

v bode C.17.
ministrovi zdravotníctva

vypracovať systém dostupnosti zdravotnej starostlivosti pre marginalizované rómske komunity aj s  finančným krytím
termín: do 30. júna 2003

Plnenie:
Uvedenú úlohu, systém dostupnosti zdravotnej starostlivosti pre marginalizované rómske komunity rieši Ministerstvo zdravotníctva SR komplexne a účinne v reformných zdravotníckych zákonoch, ktoré boli schválené v  októbri roku 2004. Jedným z opatrení je realizácia PHARE projektu, v rámci ktorého sa zlepší materiálno-technické vybavenie ambulancií a dostupnosť zdravotnej starostlivosti vo vybraných lokalitách s vysokým zastúpením rómskej populácie. 
Nová legislatíva stanovuje jasné vzťahy a postavenie pre zdravotné poisťovne, poskytovateľov zdravotnej starostlivosti a pacientov. Všetci poistenci s trvalým pobytom na území SR sú poistení. Odvody za poistencov hradí zamestnávateľ, štát, a v prípade ak sú dobrovoľne nezamestnaní tak si ho platia sami ako samoplatcovia. Poistenec si môže vybrať svoju zdravotnú poisťovňu, ktorá je povinná ho poistiť. Nové zákony vytvorili motivačné väzby pre poisťovne lepšie sa starať o svojho poistenca a pre poistenca viac sa starať o vlastné zdravie a vo vyššej miere  využívať systém preventívnej starostlivosti. 
Zákon č. 577/2004 v prílohe č. 2 uvádza zoznam preventívnych prehliadok, na ktoré má pacient nárok a zdravotné poisťovne ich uhrádzajú v plnom rozsahu. V novej legislatíve je stanovené, že zdravotné poisťovne musia zabezpečiť dostupnú zdravotnú starostlivosť pre svojich poistencov. V znevýhodnených oblastiach môžu zdravotné poisťovne pristúpiť k pozitívnej motivácii poskytovateľov zdravotnej starostlivosti, upravením kapitačných platieb na základe cenového výmeru. Legislatíva umožňuje aj účinnejšiu kontrolu nad poskytnutou zdravotnou starostlivosťou, revíznymi lekármi zdravotných poisťovní a novozaloženým Úradom pre dohľad nad zdravotnou starostlivosťou. Na uvedený úrad je možné vzniesť podnet ak je podozrenie, že zdravotná starostlivosť bola poskytnutá “non  lege  artis”. Pri pochybení zo strany poskytovateľov zdravotnej starostlivosti, je možné využiť nástroj revíznych lekárov, prípadne Úrad pre dohľad nad zdravotnou starostlivosťou.
Ďalším účinným systémovým nástrojom na zlepšenie dostupnosti a kvality zdravotnej starostlivosti je Nariadenie vlády SR č. 752/2004, ktorým sa vydávajú indikátory kvality a ktoré nadobudlo svoju účinnosť dňom 1. januára 2005. Príloha tohto nariadenia vlády SR obsahuje označenie druhu poskytovateľa zdravotnej starostlivosti, ktorý bude indikátorom kvality hodnotený, označenie oblasti zdravotnej starostlivosti, na ktorej hodnotenie indikátor kvality slúži, názov indikátora kvality, popis indikátora kvality, úroveň indikátora kvality a prípustná odchýlka, určenie časového obdobia, za ktoré bude indikátor kvality hodnotený, a označenie zdroja údajov, z ktorých bude indikátor kvality spracovaný. U poskytovateľov primárnej zdravotnej starostlivosti pre detí a dorast ako indikátor kvality bude slúžiť napr. preočkovanosť detí voči infekčným ochoreniam. 
Z pohľadu rezortu zdravotníctva dostupnosť zdravotnej starostlivosti môže byť fyzická a efektívna. Fyzická dostupnosť je zaručená sieťou zdravotníckych zariadení, ktorá je z tohto pohľadu dostatočná pre všetkých občanov SR. Efektívna dostupnosť znamená, že poisťovňa dokáže zabezpečiť svojmu pacientovi všetku zdravotnú starostlivosť v miere a rozsahu ako je potrebné. Keďže chorý pacient je pre zdravotnú poisťovňu nákladnejší, ekonomickým záujmom každej zdravotnej poisťovne je účasť poistencov na preventívnych prehliadkach. 
Zdravotný stav rómskej populácie len sčasti závisí od dostupnosti a úrovne poskytovania zdravotnej starostlivosti. Odborníci to odhadujú maximálne na 20%, z väčšej časti 80% je ich zdravotný stav negatívne ovplyvňovaný nasledovnými faktormi: sociálnou situáciou, spôsobom bývania, hygienickými podmienkami, chudobou, nezamestnanosťou, nízkym vzdelanostným stupňom, vysokým počtom pôrodov atď. Prípady, ak Rómovia nemajú finančné prostriedky na zabezpečenie dopravy do zdravotníckeho zariadenia nie je problémom zdravotným ale sociálnym, preto jeho riešenie (napr. sociálne taxíky) spadá do kompetencie Ministerstva práce sociálnych vecí a rodiny. Problémy pri poskytovaní zdravotnej starostlivosti, ktoré sú spôsobené diskrimináciou alebo predsudkami je nutné riešiť osvetou a náležitým vzdelávaním oboch strán: poskytovateľov zdravotnej starostlivosti ako aj pacientov – Rómov.
Ministerstvo zdravotníctva SR považuje túto úlohu v rámci svojej kompetencie za splnenú. Podrobnú informáciu obsahuje Dopadová štúdia reformy zdravotníctva, a jej časť 2.3. Adresná pomoc pre sociálne ohrozené skupiny občanov (www.health.gov.sk)

Ministerstvo zdravotníctva SR vypracovalo projekt „Zlepšenie prístupu Rómov k zdravotnej starostlivosti“. Pôvodne bol rozpočet projektu bude krytý v celkovej výške 1,710 MEUR, finančné prostriedky PHARE boli vo výške 1,250 MEUR. Finančné prostriedky majú byť použité na vzdelávacie pomôcky pre Rómov, zdravotnú výchovu,  renováciu vybraných medicínskych centier, prístrojové a materiálno-technické vybavenie centier, školenia rómskych zdravotníckych terénnych pracovníkov, miestnych lekárov, lokálnych predstaviteľov,  koordinátorov, projektového lídra, asistenta a pre ich prácu počas 13 – 15 mesiacov. 
K spusteniu prvých verejných súťaží potrebovalo Ministerstvo zdravotníctva SR odsúhlasenú modifikáciu projektu. Tá bola schválená Zastúpením Európskej komisie v Slovenskej republike 14. marca 2005. Súčasťou modifikácie je aj zmena rozpočtu projektu. V súčasnosti je krytý sumou 1,160 MEUR z finančných prostriedkov PHARE a zo štátneho rozpočtu sumou vo výške 0,430 MEUR. Došlo tiež k personálnym zmenám a vyskytli sa aj administratívne problémy, z uvedeného dôvodu Ministerstvo zdravotníctva SR pripravilo podkladové materiály pre dva tendre. Výber terénnych zdravotníckych  asistentov a tréningy, ktoré sa s pomocou CFCU prepracúvajú do podoby vyžadovanej podľa slovenského zákona o verejnom obstarávaní.

•	úloha sa plní priebežne

v bode C.18.
ministrovi zdravotníctva

vypracovať systém terénnej práce zdravotných asistentov v rómskych osadách
termín: do 30. júla 2003

Plnenie:
Štátny rozpočet na rok 2003 sa tvoril ešte v roku 2002, preto v rozpočte kapitoly neboli rozpočtované prostriedky na riešenie spomínaných úloh. Ministerstvo zdravotníctva SR v záujme zabezpečenia daných úloh v roku 2003, iniciatívne vypracovalo PHARE projekt „Zlepšenie dostupnosti zdravotnej starostlivosti pre rómske minority na Slovensku“. Projekt bol schválený v roku 2003, ktorý pilotným spôsobom rieši obe úlohy. Projekt bol aj predmetom rokovania Medzirezortnej komisie pre riešenie záležitostí rómskych komunít. 
Projekty realizované z prostriedkov predvstupového fondu PHARE sa musia realizovať v súlade s pravidlami tohto fondu. Pravidlá pre obstarávanie jednotlivých komponentov projektu sa po vstupe SR do EÚ zásadne zmenili a inštitúcie zodpovedné za realizáciu obstarávania sa niekoľko mesiacov pripravovali na prevzatie nových úloh. Z uvedených dôvodov došlo k posunu realizácie projektu „Zlepšenie dostupnosti zdravotnej starostlivosti pre rómske minority na Slovensku“. Projekt je v súčasnosti v niektorých komponentoch vo fáze spúšťania verejných súťaží a v ostatných prebieha finalizácia súťažných podkladov. Pre lepšiu koordináciu a zabezpečenie účasti relevantných inštitúcií na riadení a monitorovaní projektu bol v máji 2004 zriadený tzv. Riadiaci výbor, ktorého členom je aj zástupca Úradu splnomocnenca vlády pre rómske komunity. 

•	úloha sa plní priebežne

v bode C.19.
ministrovi zdravotníctva

v súlade s decentralizáciou v zdravotníctve vypracovať model mobilných zdravotných jednotiek pôsobiacich v odľahlých segregovaných lokalitách
termín:    do 30. júna 2003

Plnenie:
Viď plnenie úlohy v bode C.17. a C.18. uznesenia vlády SR.

•	úloha sa plní priebežne

v bode C.22.
ministrovi zdravotníctva

vytvoriť a predložiť na rokovanie vlády Národný program ochrany reprodukčného zdravia
termín: do 31. decembra 2003

Plnenie:
Skupina odborníkov Slovenskej spoločnosti pre plánované rodičovstvo SLS vypracovala materiál Národný program ochrany reprodukčného zdravia Slovenskej republiky, ktorý bol zaslaný na medzirezortné pripomienkové konanie a Centrálnej etickej komisie MZ SR na stanovisko.  Avšak ani po zapracovaní pripomienok do materiálu nebol dosiahnutý konsenzus jednotlivých rezortov a odborných spoločností. Materiál, ktorý bol pripomienkujúcimi subjektmi  hodnotený ako značne liberálne zameraný, otvoril niekoľko spoločensky a politicky citlivých tém  (interupcie, sexuálna výchova na všetkých typov škôl, plánované rodičovstvo, antikoncepcia a umelé oplodnenie). Členovia etickej komisie, ktorí vyjadrili odlišné názory k predloženému materiálu, navrhli vypracovanie nového konsenzuálneho programu, ktorý by mal vo väčšej miere zohľadňovať a rešpektovať miestne, kultúrne a sociálne podmienky v Slovenskej republike. Skupina odborníkov z Centrálnej etickej komisie SR nepredložila nový program ani po urgenciách. Ministerstvo zdravotníctva SR preto požiadalo o odklad termínu plnenia uznesenia do 31. decembra 2005. 

•	termín plnenia úlohy presunutý do 31. decembra 2005

v bode C.24.
ministrovi školstva

na základe Akčného plánu zameraného na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002-2003 vypracovať a na Ministerstvo financií SR predložiť finančné nároky na rozpočet na rok 2004 trvalo udržateľné systematické vzdelávanie v tejto oblasti, s vyhliadkami až do roku 2010
termín: do 30. júla 2003 a každoročne

Plnenie:
Podľa plnenia úlohy uloženej ministrovi školstva  v súčinnosti s uznesením vlády č. 446 z 13. mája 2004 k záverečnému vyhodnoteniu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002 – 2003 a návrhu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 v bode C.17 predmetného uznesenia „v nadväznosti na úlohu B.7 uznesenia vlády SR č. 429 z 5. mája 2004 zapracovať do návrhu rozpočtovej kapitoly predloženému Ministerstvu financií SR v rámci medzirezortného programu Podpora multikultúrneho charakteru spoločnosti nároky na finančné zabezpečenie aktivít akčného plánu v termíne do 30. júna 2004“ boli listom č. CD-2004-8453/17294-2:097 zo dňa 3. júna 2004 adresovanom generálnej riaditeľke sekcie ľudských práv a menšín Úradu vlády SR zaslané finančné nároky na rozpočet na rok 2005. Finančné požiadavky v zmysle aktivít  priamo riadených organizácii Ministerstva školstva SR v roku 2005 (s vypracovaním finančnej prognózy do roku 2014) boli zapracované do návrhu štátneho rozpočtu na rok 2005  v rámci kapitoly Ministerstva školstva SR. Po schválení štátneho rozpočtu na rok 2005 a následného schváleného rozpisu finančných prostriedkov v kapitole MŠ SR (január 2005) sú  finančné prostriedky pre zainteresované subjekty alokované a zapracované do Návrhu Národného plánu výchovy k ľudským právam na roky 2005 – 2014, schváleného operatívnou poradou ministra školstva dňa 8. februára 2005.
Keďže je táto úloha duplicitná, bola zrušená uznesením vlády SR č. 1099 z 16. novembra 2004. Vláda SR prijala nové uznesenie vlády SR č. 446 z 13. mája 2004 k záverečnému vyhodnoteniu Akčného plánu zameraného na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002 - 2003 a návrhu Akčného plánu zameraného na predchádzanie všetkým  formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 - 2005. Uznesením vlády SR č. 446/2004 boli ministrovi školstva uložené nové úlohy. Na základe bodu C.16 uznesenia vlády SR č. 446/2004 bude financovanie aktivít akčného plánu zabezpečené medzirezortným programom Podpora multikultúrneho charakteru spoločnosti, ktorý je pod gesciou Úradu vlády SR.

•	úloha zrušená

v bode C.25.
ministrovi školstva

vypracovať a predložiť na rokovanie vlády koncepciu integrovaného vzdelávania rómskych detí a mládeže, vrátane rozvoja stredoškolského a vysokoškolského vzdelávania
termín: do 28. februára 2004

Plnenie:
Koncepcia integrovaného vzdelávania rómskych detí a mládeže vrátane rozvoja stredoškolského a vysokoškolského vzdelávania, bola vypracovaná a schválená vládou SR uznesením č. 498/2004. Materiál je prístupný na internetovej stránke Ministerstva školstva SR www.education.gov.sk – regionálne školstvo – oddelenie výchovy a vzdelávania rómskych komunít.

•	úloha splnená

v bode C.26.
ministrovi školstva

na základe vypracovaného súboru testov zohľadňujúcich kultúrne odlišnosti, ktoré v súčasnosti tvorí Výskumný ústav detskej psychológie a patopsychológie realizovať ich overovanie s cieľom reintegrovať rómske deti zo špeciálnych škôl
termín: od januára 2004

PLNENIE:
Výskumný ústav detskej psychológie a patopsychológie dopracoval nové diagnostické testy: test školskej spôsobilosti a test RR screening -  diferenciálna metodika potrebných k správnemu zaraďovaniu detí do škôl a pri reintegrácii žiakov zo špeciálnych základných škôl do základných škôl so zameraním pre deti zo sociálne znevýhodneného prostredia. Záverečná správa z projektu Reintegrácia sociálne znevýhodnených detí zo špeciálnych škôl do štandardných základných škôl sa nachádza na internetovej stránke http://home.nextra.sk/vudpap/reintegracia.
V roku 2004 Výskumný ústav detskej psychológie a patopsychológie realizoval ku každému testu dva odborné semináre pre pracovníkov pedagogicko-psychologických poradní a pre učiteľov škôl zúčastnených vo výskumných overovaniach. Obidva testy boli distribuované na 67 pedagogicko-psychologických poradní v júni 2004. Priebežne sa v mesiacoch november – december 2004 zisťovala práca s testami, ktoré boli aplikované na malých vzorkách detí zo sociálne znevýhodneného prostredia s porovnaním s výsledkami dosiahnutými deťmi v iných bežne používaných metodikách.
V roku 2005 už budú nové diagnostické testy využívané vo všetkých pedagogicko-psychologických poradniach, pretože v mesiacoch od februára do mája sa každoročne realizujú psychologické vyšetrenia. Ku komplexnému zabezpečeniu realizácie nových diagnostických testov v praxi Ministerstva školstva SR pripravuje ich dotlač a následnú distribúciu.
Následne Výskumný ústav detskej psychológie a patopsychológie pripravuje podrobné štatistické a kvalitatívne vyhodnotenie získaných údajov a spracovanie návrhov na ďalšie postupy v tomto smere do konca roku 2005. Aktivita sa premieta do výskumnej úlohy P-93 Implementácia diferenciálno-diagnostickej metodiky pre rómskych žiakov do poradenskej praxe. 

•	úloha splnená

v bode C.29.
ministrovi školstva

vypracovať dočasné vyrovnávacie opatrenia s cieľom pripraviť dostatočný počet pedagógov vyučujúcich v rómskom jazyku
termín: do 30. júna 2004

Plnenie:
Ministerstvo školstva SR schválilo pod číslom CD-2004 7613/14980-1:097 zo dňa 28. júna 2004 dočasné vyrovnávacie opatrenia na prípravu pedagógov vyučujúcich v rómskom jazyku. Materiál je prístupný na internetovej stránke Ministerstva školstva SR www.education.gov.sk – regionálne školstvo – oddelenie výchovy a vzdelávania rómskych komunít.

•	úloha splnená

v bode C.30.
ministrovi školstva

vytvoriť národný plán výchovy a výučby k ľudským právam pre všetky úrovne vzdelávania v zmysle odseku 11 Akčného plánu OSN k Dekáde pre vzdelávanie k ľudským právam na obdobie 1995 – 2004
termín: do 31. júla 2004

Plnenie:
Úloha zrušená uznesením vlády SR č. 446/2004 časť D.1.

•	úloha zrušená

v bode C.31.
ministrovi školstva

vytvoriť efektívny monitorovací a hodnotiaci systém rozsahu a kvality výučby k ľudským právam
termín: do 31. marca 2004

Plnenie:
Materiál „Efektívny monitorovací a hodnotiaci systém rozsahu a kvality výučby k ľudským právam“ bol podľa termínu plnenia tejto úlohy spracovaný Štátnym pedagogickým ústavom a následne predložený na rokovanie gremiálnej porade generálneho riaditeľa sekcie regionálneho školstva ministerstva, ktorá ho dňa 7. apríla 2004 schválila. Materiál je prístupný na internetovej stránke www.education.gov.sk – regionálne školstvo – oddelenie výchovy a vzdelávania rómskych komunít.

•	úloha splnená

v bode C.32.
ministrovi školstva

v rámci koncepcie rozvoja výchovy a vzdelávania v SR na najbližších 15 – 20 rokov (projekt ”Milénium”) cieľovo zaviesť multikultúrne vzdelávanie a výchovu do vzdelávacieho procesu

podľa harmonogramu realizácie Národného programu výchovy a vzdelávania v SR na najbližších 15 – 20 rokov

Plnenie:
Úloha zrušená uznesením vlády SR č. 1099 z 16. novembra 2004. Sledovanie a riešenie tejto úlohy prebieha prostredníctvom plnenia úloh vyplývajúcich z bodu C.13 uznesenia vlády SR č. 446/2004 a bodu B.1. uznesenia vlády SR č. 498/2004. 

•	úloha zrušená

v bode C.33.
ministrovi kultúry

predložiť na rokovanie vlády návrh zákona o národnostných menšinách v zmysle záväzkov Európskej charty menšinových a regionálnych jazykov
termín: do 31. decembra 2003

Plnenie:
Uznesením vlády Slovenskej republiky č. 1182 z 10. decembra 2003 bol zmenený gestor úlohy C. 33 uznesenia vlády Slovenskej republiky č. 278 z 23. apríla 2003. Stal sa ním podpredseda vlády pre európske záležitosti, ľudské práva a menšiny.

•	zmena gestora úlohy